text: Bomberyddere i Bramming: Det var en rusten cykeldynamo!
  13 august 2015 kl. 04.56
  Forsvarets bomberyddere fra Skive var onsdag aften en tur i Bramming-området, hvor en borger under havearbejde havde fundet noget, der mindede om en håndgranat i jorden. Det viste sig dog at være en gammel rusten dynamo til en cykellygte.
  - Borgeren handlede helt rigtigt. Vi tilkalder hellere bomberydderne en gang for meget end løber nogen risiko, siger vagtchef Allan Dalager hos Syd- og Sønderjyllands Politi til TV SYD torsdag morgen.
  Politiet havde på forhånd sendt fotos af den mistænkelige "bombe" til bomberydderne, der ikke ud fra billedmaterialet turde vurdere, at der var tale om en ufarlig genstand. Det er normal procedure, når politiet modtager sådanne anmeldelser.
  Brammingenser fandt håndgranat i have. Bomberydder til stedet, hvor de detonerede.....en rusten cykeldynamo #politidk pic.twitter.com/PN1nZPsWIL
  
  